Σαλάτα με αμπελοφάσουλα, ντομάτες και κρασοτύρι
Πλούσια σαλάτα εποχής που συνοδεύει ιδανικά όλα τα πιάτα.
1 κιλό (ζυγισμένα ακαθάριστα) αμπελοφάσουλα, καθαρισμένα, 4 ντομάτες, σε κυβάκια, 1 μεγάλο ξερό κρεμμύδι, κομμένο σε λεπτά φετάκια, τα φύλλα από 1/2 ματσάκι μαϊντανό, ψιλοκομμένα, 120 ml ελαιόλαδο, 3 κουτ. σούπας χυμός λεμονιού, 150 γρ. κρασοτύρι, χοντροτριμμένο (πικάντικο τυρί, ωριμασμένο μέσα σε οινολάσπη, που φτιάχνεται στην Κω, τη Λέρο, τη Σίφνο, την Κίμωλο και άλλα νησιά. Το αναζητάμε σε μεγάλα ΑΒ και My Market, στο Κρεοτεχνείο Γεωργιάδης κ.α. Εναλλακτικά, βάζουμε σκληρό πικάντικο τυρί της αρεσκείας μας), 100 γρ. αμύγδαλα λευκά, καβουρδισμένα και χοντροσπασμένα, αλάτι, φρεσκοτριμμένο πιπέρι
Για την σαλάτα με αμπελοφάσουλα, ντομάτες και κρασοτύρι ξεκινάμε και βράζουμε άφθονο αλατισμένο νερό σε μεγάλη κατσαρόλα και, όταν κοχλάσει, ρίχνουμε τα αμπελοφάσουλα και τα βράζουμε για περίπου 8 - 10 λεπτά.Τα σουρώνουμε και τα βάζουμε σε μια λεκάνη με κρύο νερό, στο οποίο έχουμε προσθέσει παγάκια.Ετσι θα σταματήσει ο βρασμός και θα διατηρήσουν το πράσινο χρώμα τους.Τα σουρώνουμε, τα βάζουμε πάνω σε καθαρή πετσέτα και τα πιέζουμε με την πετσέτα ώστε να στραγγίξουν από τα πολλά υγρά τους.Τα μεταφέρουμε σε ένα μπολ και τα ανακατεύουμε με τις ντομάτες, το κρεμμύδι, το μαϊντανό, το ελαιόλαδο και το χυμό λεμονιού.Αλατοπιπερώνουμε και ανακατεύουμε.Σκορπίζουμε από πάνω το τριμμένο τυρί, τα αμύγδαλα και σερβίρουμε.
Ντομάτα,Τυρί,Φασολάκια